寄獻荆州鄭紫微
作者：郭祥正
朝代：宋

paragraphs: 李白不愛萬古侯，但願一識韓荆州。
荆州太守古來好，至今文采傳風流。
鄭公辭賦天下絕，殿前落筆鏗琳璆。
相如嚴謹反枯澀，宋玉爛漫鄰倡優。
卓然風格出天造，冰盤洗露銀蟾秋。
麻衣脱去未十載，寶犀飾带魚懸鉤。
道行言聽遇明主，皂蓋朱轓寧久留。
渚宮風物最瀟灑，酒滿金罍誰獻酬。
公嘗愛我如李白，恨不即往從公遊。
醉看舞袖卷明月，夜聽長笛臨高樓。
詞源感激瀉江海，筆陣頓挫排戈矛。
駑駘蹇蹶固已困，勉之尚欲追驊騮。
一朝公歸坐廊廟，致君事業如伊周。
門闌從衛愈嚴密，是時願見應無由。
行當投印佩長劍，夢魂已附西江舟。